РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/217-13

21. јун 2013. године

Б е о г р а д

З А П И С Н И К

20. СЕДНИЦЕ ОДБОРА ЗАРАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 11. ЈУНА 2013. ГОДИНЕ

 Седница је почела у 13, 10 часова.

 Седницом је председавала Милица Дроњак, председница Одбора.

 Седници су присуствовали чланови Одбора: Катица Вијук, Миланка Јевтовић Вукојичић, Љиљана Миладиновић, Мирјана Драгаш, Љиљана Лучић, Јована Јоксимовић, Сања Чековић, Александар Радојевић, Славица Савељић, као и заменици чланова: Горица Гајић (Александар Пејчић) и Миљенко Дерета (Ранка Савић).

 Седници нису присуствовали чланови Одбора: Душица Морчев, Иван Бауер, Саша Дујовић и Мирослав Маркићевић, као ни њихови заменици.

 На предлог председнице Одбора, усвојен је следећи

Д н е в н и р е д:

 1. Разматрање предлога народних посланика Ранке Савић и Миљенка Дерете за организовање јавног слушања о Предлогу закона о социјалном предузетништву и запошљавању у социјалним предузећима;

 2. Разно.

 Пре преласка на разматрање утврђеног дневног реда, усвојени су без примедби записници 18. и 19. седнице Одбора, које су одржане 22. и 29. маја 2013. године.

 Прва тачка дневног реда **– Разматрање предлога народних посланика Ранке Савић и Миљенка Дерете за организовање јавног слушања о Предлогу закона о социјалном предузетништву и запошљавању у социјалним предузећима**

 Миљенко Дерета је најпре захвалио због брзог реаговања Одбора на ову иницијативу, а као разлог за њу је изнео то што су се посланичкој групи ЛДП, којој Р. Савић и М. Дерета припадају, у претходном периоду обраћали представници многих заинтересованих група, уз сугестије на који начин би Предлог закона требало прилагодити реалној ситуацији и ономе што они виде као социјално предузетништво. Сматра да би одржавање јавног слушања на ову тему, било посебно значајно за чланове Одбора, јер би на тај начин стекли увид у све оно што се дешава у пракси, а о чему се иначе не зна довољно. Стога је предложио да поред представника предлагача закона, на јавно слушање буду позвани представници свих група на које ће се овај закон односити. Ту најпре спадају невладине организације које су чланови Коалиције за социјално предузетништво, затим фондације које се баве финансирањем социјалног предузетништва, поједине привредне организације које у оквиру својих активности имају и социјално предузетништво и остали учесници за које чланови Одбора сматрају да би били релевантни саговорници у расправи. С обзиром на то да ће се Предлог закона вероватно ускоро наћи на дневном реду Народне скупштине, сматра да би јавно слушање требало одржати што пре, како би на основу свега што буде изнето, остало довољно времена да се чланови Одбора припреме за расправу на пленарној седници, као и за расправу на седници Одбора.

 Председница је рекла да би јавно слушање могло да буде одржано наредне недеље, у среду 19. јуна, јер ће до тад највероватније бити завршена и текућа пленарна седница. Поменула је да би поред наведених учесника, требало позвати и представнике организација које су учествовале на јавној расправи коју је Министарство рада, запошљавања и социјалне политике, организовало поводом нацрта овог закона.

 У расправи су учествовали: Мирјана Драгаш, Миљенко Дерета и Горица Гајић.

 Мирјана Драгаш је такође предложила да се листа учесника прошири на све оне који су заинтересовани за ову значајну тему, а између осталог да буду позвани и представници Националне службе за запошљавање, центара за социјални рад, синдиката, Привредне коморе и сличних институција.

 Миљенко Дерета је додао да циљ социјалног предузетништва није само запошљавање тешко запошљивих и социјално угрожених категорија становништва. У вези са тим је рекао и да се поменути предлози, тј. примедбе које су стигле од појединих организација, односе и на назив Предлога закона који би уместо термина „социјално предузетништво“, требало да гласи „социјално запошљавање“, с обзиром на то да социјално предузетништво у овом предлогу закона ни на који начин није стимулисано.

 Горица Гајић је такође рекла да би листу учесника требало проширити и да ће она након одређених консултација, доставити свој предлог за допуну.

 Мирјана Драгаш се сложила са запажањима М. Дерете која се односе на социјално предузетништво, али сматра и да тзв. велики предузетници имају могућност управо у том смислу да подрже социјално предузетништво.

 Одбор је једногласно (12 гласова за) донео одлуку о одржавању јавног слушања о Предлогу закона о социјалном предузетништву и запошљавању у социјалним предузећима дана 19. јуна 2013. године са почетком у 12,00 часова, са листом учесника предложених од стране предлагача јавног слушања, допуњену предлозима народних посланика, чланова Одбора и стручне службе.

 Седница је завршена у 13, 30 часова.

 СЕКРЕТАР ПРЕДСЕДНИЦА

 Жужана Сич Леви Милица Дроњак